จับตารัฐฯเตรียมยึดคืน PPA ล็อตใหญ่!SUPER-IFEC-DEMCO โดนหางเลข
จับตา 3 หุ้นร้อน SUPER-IFEC-DEMCO เสี่ยง! หลังโลกเชียลประโคมข่าวหน่วยงานรัฐเตรียมยึดคืนใบ PPA ล็อตใหญ่ เหตุหลายบริษัทไม่สามารถ COD ได้ทันเส้นตายปลายปี 58 ปูดหลายบริษัทเริ่มวิ่งเต้นเพื่อขอให้ขยายเวลาออกไปอีก 3-6 เดือน
18 พ.ย. 2558

จับตา 3 หุ้นร้อน SUPER-IFEC-DEMCO เสี่ยง! หลังโลกเชียลประโคมข่าวหน่วยงานรัฐเตรียมยึดคืนใบ PPA ล็อตใหญ่ เหตุหลายบริษัทไม่สามารถ COD ได้ทันเส้นตายปลายปี 58 ปูดหลายบริษัทเริ่มวิ่งเต้นเพื่อขอให้ขยายเวลาออกไปอีก 3-6 เดือน
 
แหล่งข่าวรายหนึ่งเปิดเผยกับ “ข่าวหุ้นออนไลน์” ว่า วานนี้ได้เกิดกระแสข่าวลือเกี่ยวกับการยึดคืนใบอนุญาตผลิตไฟฟ้าแสงอาทิตย์ตลอดทั้งวัน ซึ่งเป็นผลมาจากใกล้ถึงเส้นตายที่กรมพัฒนาพลังงานทดแทน และอนุรักษ์พลังงาน (พพ.)  ได้กำหนดการจ่ายไฟฟ้าเข้าสู่ระบบเชิงพาณิชย์ หรือ COD ของผู้ประกอบการที่ได้รับใบอนุญาต ผลิตไฟฟ้าจากพลังงานแสงอาทิตย์แบบติดตั้งบนพื้นดิน หรือโซลาร์ฟาร์ม ต้องจ่ายไฟเข้าสู่ระบบภายในวันที่ 31 ธันวาคม 2558 นี้  
โดยกระทรวงพลังงาน ยังคงกำหนดการจ่ายไฟเข้าสู่ระบบในกรอบระยะเวลาเดิม หากถึงกำหนดเวลาดังกล่าวแล้ว แต่ไม่สามารถจ่ายไฟตามสัญญาได้ กระทรวงจะตัดสิทธิใบอนุญาต เพื่อเป็นการสำรวจยอดที่แท้จริง และเพื่อเตรียมความพร้อมสำหรับการจัดการระบบสายส่งที่จำกัด
 
ด้านนายจอมทรัพย์ โลจายะ กรรมการผู้จัดการ บริษัท ซุปเปอร์บล๊อก จำกัด (มหาชน)  หรือ SUPER ได้เคยให้สัมภาษณ์ไว้ว่า หลังจากดำเนินการจัดหา PPA ได้ตามแผน  ต่อจากนั้นจะทยอยประกาศ COD ออกมาเป็นระยะ โดยในช่วงเดือน พ.ย.-ธ.ค.2558 มีแผนการจ่ายไฟฟ้าเชิงพาณิชย์ (COD) รวมทั้งสิ้น 486.15 เมกะวัตต์ โดยในส่วนของเดือน พ.ย.2558 มีแผนการจ่ายไฟฟ้าเข้าระบบสายส่งของการไฟฟ้าส่วนภูมิภาคจำนวนเมกะวัตต์รวม 43.50 และในเดือน ธ.ค. 2558 จะมีแผนการ COD ล็อตใหญ่จำนวน 442.65 เมกะวัตต์ เมื่อรวมกับยอด COD ที่มีอยู่แล้ว 28.95เมกะวัตต์ จะทำให้ภายในสิ้นปีนี้มี COD ทั้งสิ้น 515.1 เมกะวัตต์
 
ส่วนนายสิทธิชัย พรทรัพย์อนันต์ รองประธานกรรมการ และประธานเจ้าหน้าที่บริหาร บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ได้เคยสัมภาษณ์ไว้ว่า บริษัทจะใช้แผนเข้าไปซื้อโรงไฟฟ้าแสงอาทิตย์ที่ COD อย่างเป็นทางการแล้ว หรือโรงไฟฟ้าที่กำลังจะทำการ COD เพื่อการรับรู้รายได้ที่รวดเร็วขึ้น พร้อมกันนี้ยังได้ยื่นประมูลโครงการพลังงานแสงอาทิตย์แบบติดตั้งบนพื้นดิน (โซลาร์ ฟาร์ม) สำหรับหน่วยงานราชการและสหกรณ์ภาคการเกษตร (โซลาร์ฯรัฐ) ที่ประกาศรับซื้อไฟฟ้าในรอบแรกรวมกำลังการผลิต 600 เมกะวัตต์ ซึ่งทางบริษัทได้ยื่นประมูลไปมากกว่า 100 เมกะวัตต์ คาดว่าจะได้จากโครงการนี้ประมาณ 50-100 เมกะวัตต์ ทั้งนี้จะมีการประกาศผลการคัดเลือกจากการจับฉลากผู้ผ่านคุณสมบัติในวันที่ 24 ธันวาคมนี้
 
สำหรับ นายพงษ์ศักดิ์ ศิริคุปต์ กรรมการผู้จัดการ บริษัท เด็มโก้ จำกัด (มหาชน) หรือ DEMCO ได้เคยให้สัมภาษณ์ไว้ว่า แผนการดำเนินธุรกิจของบริษัทยังคงเดินหน้ารับงานจาก กฟผ.และ กฟภ. ที่มีการประมูลอย่างต่อเนื่อง จากกลุ่มผู้ลงทุนด้านพลังงานทดแทน แต่การที่บริษัทหลายแห่งอาจมีปัญหาเกี่ยวกับการ COD ไม่ทันเส้นตาย อาจทำให้แผนการก่อสร้างโรงไฟฟ้าประเภทต่างๆ ในอนาคตหยุดชะงักตามไปด้วย อีกทั้งผลกระทบที่เกิดจากการก่อสร้างโรงไฟฟ้าพลังงานลมที่มีปัญหา จนบริษัทต้องบันทึกผลขาดทุนเป็นจำนวนมหาศาล ก็อาจเป็นผลกระทบทางอ้อมที่ทำให้ผลประกอบการในอนาคตไม่เป็นไปตามเป้าหมาย
ขณะที่แหล่งข่าวอีกรายหนึ่งกล่าวว่า เริ่มมีการวิ่งเต้นเพื่อให้หน่วยงานภาครัฐขยายเวลาที่จะ COD ออกไปอีก 3-6 เดือน แต่เมื่อดูจากข้อมูลที่มีการพูดกันปากต่อปากเกี่ยวกับกำลังคนของหน่วยงานภาครัฐมีไม่เพียงพอต่อการทดสอบระบบ อาจเชื่อได้ว่า หน่วยงานรัฐจะยืดเวลาให้กับผู้ประกอบการต่อไปอีกระยะหนึ่ง